### NN 155/2025 (23.12.2025.), Odluka o naknadi za razvoj trgovačkog društva Vodovod i kanalizacija d.o.o., Karlovac

Vodovod i kanalizacija d.o.o., Karlovac

2344

Na temelju članka 52. Zakona o financiranju vodnoga gospodarstva, (»Narodne novine«, br. 153/09., 90/11., 56/13., 154/14., 119/15., 120/16., 127/17. i 66/19.) i članka 23. stavka 1. podstavka 4. Zakona o vodnim uslugama (»Narodne novine«, broj 66/19.) i članka 18. Društvenog ugovora društva Vodovod i kanalizacija d.o.o. za javnu vodoopskrbu i odvodnju, skupština trgovačkog društva Vodovoda i kanalizacije d.o.o., Gažanski trg 8, Karlovac, na sjednici održanoj 12. prosinca 2025. jednoglasno je donijela

ODLUKU

O NAKNADI ZA RAZVOJ

Članak 1.

Na uslužnom području broj 14 na kojem je društvo preuzimatelj Vodovod i kanalizacija d.o.o. (dalje u tekstu: javni isporučitelj vodnih usluga) plaća se naknada za razvoj.

Članak 2.

Obveznik naknade za razvoj je korisnik vodne usluge javne vodoopskrbe, uz koju se obračunava naknada za razvoj.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Naknada za razvoj uvodi se s dvije sastavnice, i to kao:

– zajednički dio naknade (NZR-Z) koji se prikuplja na cijelom području pružanja vodnih usluga, a prihodi od nje koriste se za dijelove sustava javne vodoopskrbe i/ili sustava javne odvodnje koji služi korisnicima vodnih usluga na cijelom uslužnom području pružanja vodnih usluga ili njegovom pretežitom dijelu ili se koriste za dijelove sustava koji služe isključivo korisnicima vodnih usluga na području određene jedinice lokalne samouprave, ako se s njezina područja ne mogu osigurati dostatni prihodi za te namjene;

– posebni dio naknade (NZR-P) koji se prikuplja na području jedinice lokalne samouprave, a prihodi od nje se koriste za dijelove sustava javne vodoopskrbe i/ili sustava javne odvodnje koji služe isključivo korisnicima vodnih usluga na području te jedinice lokalne samouprave.

Članak 4.

Naknada za razvoj uvodi se u visinama izraženim u eurima po kubičnom metru (€/m³), kako slijedi:

|  |  |  |  |  |
| --- | --- | --- | --- | --- |
| Red. br. | Jedinica lokalne samouprave | Naknada za razvoj | | |
| Zajednički dio  (NZR-Z) | Posebni dio  (NZR-P) | Ukupno  (NZR) |
| (1) | (2) | (3) | (4) | (5)=(3)+(4) |
| 1. | Karlovac | 0,02 | 0,75 | 0,77 |
| 2. | Ogulin | 0,02 | 0,18 | 0,20 |
| 3. | Duga resa | 0,02 | 0,25 | 0,27 |
| 4. | Slunj | 0,02 | 0,26 | 0,28 |
| 5. | Ozalj | 0,02 | 0,18 | 0,20 |
| 6. | Draganić | 0,02 | 0,26 | 0,28 |
| 7. | Lasinja | 0,02 | 0,75 | 0,77 |
| 8. | Vojnić | 0,02 | 0,07 | 0,09 |
| 9. | Saborsko | 0,02 | 0,11 | 0,13 |
| 10. | Krašić | 0,02 | 0,18 | 0,20 |
| 11. | Žakanje | 0,02 | - | 0,02 |
| 11. | Netretić | 0,02 | 0,25 | 0,27 |
| 12. | Generalski stol | 0,02 | 0,25 | 0,27 |
| 13. | Barilović | 0,02 | 0,25 | 0,27 |
| 14. | Kamanje | 0,02 | - | 0,02 |
| 15. | Ribnik | 0,02 | - | 0,02 |
| 16. | Tounj | 0,02 | 0,18 | 0,20 |
| 17. | Plaški | 0,02 | 0,18 | 0,20 |
| 18. | Krnjak | 0,02 | 0,25 | 0,27 |
| 19. | Bosiljevo | 0,02 | 0,25 | 0,27 |
| 20. | Josipdol | 0,02 | 0,18 | 0,20 |
| 21. | Cetingrad | 0,02 | - | 0,02 |

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje. Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Naknada za razvoj prihod je javnog isporučitelja vodne usluge.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim knjigovodstvenim kontima.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje 2025. – 2028., a koji je objavljen na internetskoj stranici javnog isporučitelja vodne usluge www.vik-ka.hr.

Gradnje komunalnih vodnih građevina podrazumijevaju sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu) izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno Planu zaduživanja javnog isporučitelja vodnih usluga.

Članak 8.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 9.

Nadzor nad obračunom i naplatom naknada za razvoj provodi Sektor financija, računovodstva i komercijale javnog isporučitelja vodnih usluga.

Članak 10.

Ova Odluka važi do 31. prosinca 2028.

Članak 11.

Ova Odluka stupa na snagu prvoga dana u mjesecu nakon mjeseca u kojem je objavljena u »Narodnim novinama«.

Članak 12.

Stupanjem na snagu ove Odluke prestaju važiti Odluka o nak­nadi za razvoj (»Narodne novine«, broj 144/21), Odluka o naknadi za razvoj (»Narodne novine«, broj 72/22), Odluka o naknadi za raz­voj (»Narodne novine«, broj 82/22) i Odluka o naknadi za razvoj (»Narodne novine«, broj 77/24).

Broj: 3-373-0001
 Karlovac, 12. prosinca 2025.

Predsjednik Skupštine
 Damir Mandić dipl. teol., v. r.